**Nani, nani**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-am așezat cuminte lângă tine

Şi-am măsurat de jur şi împrejur,

Sicriul să nu aibă vreun cusur

Când ne vor putrezi oase puţine.

Ca la un scurt popas însângerat,

Maria-şi pieptăna părul de vată;

Nici nu mai e ce-a fost şi ea odată:

Cucoană părăsită de bărbat.

Mai sus, înspre o baltă cu brotaci

Şi apă sălcioasă ca un vin,

O lună-şi prelingea din sânul plin

Ce-a mai rămas din tinerii burlaci.

Mă uit la ceas. E ora nopţii reci.

Copiii se ascund prin crăpături.

Noi tragem două-trei înjurături,

Apoi ne adormim, zâmbind, pe veci.

27 februarie – 15 martie 2017, Constanţa